SKRIFTLIG FORESPØRGSEL E-3960/00

af Ioannis Averoff (PPE-DE) til Kommissionen

(20. december 2000)

Om: Gennemførelse af direktiv 85/337 som ændret ved direktiv 97/11 i Ioanninas amt i Epirus

I den sydøstlige del af Ioanninas amt, i Tzoumerka, mellem de traditionelle bebyggelser, Kalarrites, Sirrako og Matsouki, som i øvrigt af kulturministeriet er blevet erklæret for områder af særlig naturskønhed, har Eteria Idroilektriki AE, et vandkraftselskab, som er datterselskab af TERNA AE, haft planer om at bygge og udnytte et kompleks bestående af fire vandkraftprojekter med en samlet kapacitet på 19,6 MW, som skal koste 13 milliarder drakmer. De tre kommuners byråd har enstemmigt givet udtryk for deres modstand mod selskabets projekter.

Til trods for byrådenes enstemmige afgørelser og uden at amtsrådet har afgivet udtalelse, har de ansvarlige ministerier (miljø, udvikling og landbrug) godkendt de miljømæssige aspekter ved projektet uden hensyntagen til erklæringer fra miljøorganisationer om, at der er tale om overtrædelse af den nationale lovgivning og fællesskabsbestemmelserne.

I artikel 6, stk. 2, i Rådets direktiv 85/337/EØF(1) om vurdering af visse offentlige og private projekters virkninger for miljøet hedder det udtrykkeligt, at de berørte dele af offentligheden skal have lejlighed til at udtale sig, inden projektet påbegyndes. I artikel 8 hedder det endvidere udtrykkeligt, at de i henhold til artikel 5, 6 og 7 indhentede oplysninger skal tages i betragtning i forbindelse med godkendelsesproceduren.

Medlemsstaterne har pligt til at overholde disse bestemmelser.

1. Hvilke foranstaltninger har Kommissionen truffet med henblik på, at det ovennævnte direktiv gennemføres i Grækenland i praksis og fuldt ud, især hvad angår artikel 6 og 8, og hvad agter Kommissionen at foretage sig i forbindelse med den ovennævnte overtrædelse?

2. Hvis Kommissionen allerede har konstateret, at direktivet, som blev gennemført i 1990 ved den ministerielle afgørelse 69269/5387/90, ikke er gennemført på korrekt vis, hvorfor har denne forsømmelse så fået lov at vare et helt årti, og hvor langt er man nået med gennemførelsen af direktiv 97/11/EF(2)?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(28. februar 2001)

Kommissionen har indtil nu ikke haft kendskab til det projekt, det ærede medlem omtaler. På grundlag af de indgivne informationer vil Kommissionen rette henvendelse til de græske myndigheder og anmode disse om nærmere enkeltheder vedrørende proceduren for vurdering af det pågældende projekts indvirkning på miljøet.

For så vidt angår de overtrædelsesprocedurer, der er indledt over for Grækenland, har Kommissionen efter at have konstateret, at Grækenland ikke har iværksat gennemførelsesforanstaltninger i relation til direktiv 97/11/EF(1), indbragt sagen for Domstolen den 11. oktober 2000 (sag nr. C-2000/374). Endvidere indledte Kommissionen i 1993 en overtrædelsesprocedure mod Grækenland, idet de græske gennemførelsesforanstaltninger til Rådets direktiv 85/337/EØF(2) ikke stemte overens med direktivet. Dog har Kommissionen siden måttet tage klagepunkterne i forbindelse med denne procedure op til fornyet overvejelse som følge af en række forbedringer i gennemførelsen af dette direktiv, som de græske myndigheder foretog i løbet af 1990'erne. På grundlag af en ny evaluering har Kommissionen kunnet konstatere, at visse punkter i den græske lovgivning fortsat ikke stemmer overens med direktivet, og har derfor besluttet at indbringe sagen for Domstolen.

(1) Rådets direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.

(2) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 175 af 5.7.1985.